แนวโน้มดัชนีเช้านี้ขึ้นต่อ
นักวิเคราะห์ฯคาดตลาดหุ้นไทยเช้านี้ปรับเพิ่มขึ้นต่อเนื่องจากเมื่อวานแต่อาจเคลื่อนไหวอยู่ในกรอบจำกัด
23 ก.ย. 2553

นักวิเคราะห์ฯคาดตลาดหุ้นไทยเช้านี้ปรับเพิ่มขึ้นต่อเนื่องจากเมื่อวานแต่อาจเคลื่อนไหวอยู่ในกรอบจำกัด 
นายอภิชาติ ผู้บรรเจิดกุล นักวิเคราะห์สำนักวิจัย บล.ทิสโก้ กล่าวว่า ตลาดหุ้นไทยมีโอกาสปรับขึ้นต่อเนื่องจากมีแรงหนุนจากการไหลเข้าของนักลงทุนต่างชาติที่เมื่อวานซื้อค่อนข้างมาก และเชื่อว่าวันนี้จะมีซื้อต่อเนื่อง แต่ดัชนีอาจเคลื่อนไหวในกรอบจำกัด เพราะยังมีประเด็นที่ต้องติดตามโดยเฉพาะการตัดสินของศาลปกครองสูงสุดในกรณี 3G ซึ่งหากคำตัดสินออกมายืนตามศาลปกครองกลางก็จะทำให้ระงับการประมูลไปก่อน ก็จะส่งผลให้กลุ่มสื่อสารเทขายออกมา
อย่างไรก็ตาม  มองว่าตลาดรวมคงไม่ได้รับผลกระทบมากนัก แต่ถ้าผลออกมาตรงกันข้ามจะทำให้มีแรงซื้อเข้ามาอย่างมาก  
"ส่วนตัวคาดว่าจะยืนตามศาลปกครองกลางที่มีการยกเลิกประมูลออกไปก่อน แต่ทั้งนี้ทางการก็ออกมาตรการมารองรับ แต่ถ้าออกมาตรงกันข้าม ตลาดก็คงกระดี้กระด้า"นายอภิชาติ กล่าว 
ทั้งนี้ มองว่าวันนี้ยังสามารถลงทุนได้ในหุ้นกลุ่มพลังงาน แบงก์ ต่อเนื่อง โดยเฉพาะกลุ่มแบงก์ หลังจากโบรกเกอร์ต่างประเทศหลายแห่งปรับประมาณการผลประกอบการในปีนี้เพิ่มขึ้นตามตัวเลขจีดีพีของไทยที่ดีขึ้น ส่วนกลุ่มรับเหมาก็น่าสนใจและลงทุนได้ 
ขณะที่ตลาดหุ้นในภูมิภาคเอเชียหลายแห่งปิดทำการหลายตลาด อาจจะส่งผลให้มูลค่าการซื้อขายในภูมิภาคโดยรวมค่อนข้างเบาบาง ส่วนตลาดที่เปิดซื้อขายก็เคลื่อินไหวไรทิศทางโดยมองแนวรับ 937-940 ส่วนแนวต้าน 950 จุด
อนึ่ง เช้านี้ศาลปกครองสูงสุดมีคำสั่งออกมาแล้วให้ยืนตามคำสั่งศาลปกครองชั้นต้นให้ระงับการประมูล 3G ออกไปก่อน